Veitur og Grundarfjarðarbær athuga nú hvort hægt sé að nýta varmadælur og glatorku til að setja á fót fjarvarmaveitu í Grundarfirði. Það myndi lækka kyndingarkostnað og styðja við vistvæna nýtingu orku.
Veitur vinna nú að því að áætla stofnkostnað fjarvarmaveitunnar, rekstrarkostnað og að kortleggja varmauppsprettur í og við Grundarfjörð. Með fjarvarmaveitu yrði Grundarfjörður hitaveituvæddur, en þar nýtur ekki við jarðvarma til kyndingar.
Já, við búum á svokölluðu köldu svæði sem þýðir að við kyndum húsin okkar, íbúar og fyrirtæki, með rafmagni að mestu, en stundum líka með olíu; eins og stærstu mannvirki sveitarfélagsins, sundlaug, grunnskóli og íþróttahús eru kynt með olíu og þetta er náttúrulega gríðarleg tímaskekkja.
Kynding á köldum svæðum er langtum dýrari en annars staðar, en sá kostnaður myndi lækka til muna fyrir Grundfirðinga ef af fjarvarmaveitunni verður. Fjarvarmaveitur eru nýjung á Íslandi. Þær nýta varmadælur og glatvarma til kyndingar.
Glatvarmi er varmi sem fer ónýttur út í andrúmsloftið, eins og úr vélum og vinnslum í stærri fyrirtækjum, og þessum varma er hægt að breyta í nýtanlega orku í stað þess að láta hann glatast. Þessi tækni er þekkt og varminn er verðmætur og áframnýtingin er skynsamleg.
Atvinnuvega- og nýsköpunarráðuneytið hefur staðfest að verkefnið uppfylli skilyrði fyrir styrk sem jafngildir sextán ára áætluðum niðurgreiðslum á rafmagni eða olíu til húshitunar á veitusvæðinu. Þá má ganga út frá því að í þessu felist tækifæri fyrir fleiri byggðarlög á köldum svæðum, reynist fjarvarmaveitan farsæl í Grundarfirði.